Minister moet name van korrupte amptenare aan AfriForum voorsienDie hof het vandag die minister van samewerkende regering en tradisionele sake beveel om die name van die werknemers in al 278 munisipaliteite dwarsoor Suid-Afrika wat, vanaf Junie 2011, weens wangedrag afgedank is of wat bedank het voordat dissiplinêre stappe afgehandel is, aan die burgerregte-organisasie AfriForum bekend te maak. “Amptenare wat vir korrupsie, bedrog of sekere finansiële misdade skuldig bevind is, mag volgens wet vir 10 jaar nie by ‘n munisipaliteit werk nie. Met hierdie hofbevel gaan ons nou uitvind wie hulle is en of hul nog vir die munisipaliteite werk. Indien hulle nog daar werk, moet hulle weet ons gaan hulle uit hulle poste laat onthef,” sê Ivan Herselman, bestuurder van gemeenskapsportefeuljes by AfriForum. AfriForum sal die name vergelyk met die bestaande organigramme van die munisipaliteite waar hul takke het om te bepaal of sulke persone nog in diens van munisipaliteite is. AfriForum sal verder elke kwartaal die bygewerkte lyste van name aanvra. “Ons sal nou ook kan sien watter van hierdie amptenare bedank voor hul dissiplinêre prosesse afgehandel is en waar hul dan weer opduik. Ons gaan hierdie persone fyn dophou,” het Herselman bygevoeg.